Aukso pieva

„Aukso pieva“ – debiutinis Lietuvos atlikėjos Jurgos Šeduikytės albumas, išleistas 2005 m. rugsėjo 16 d. Albumo pristatymas įvyko tą pačią dieną Vilniaus muzikos klube „Tamsta“.

Albumas
Albumas sulaukė didelės sėkmės, pelnė gausybę Lietuvos muzikos apdovanojimų. Pirmasis albumo tiražas (2 000 vnt.) buvo išpirktas vos per dvi dienas. Iš viso albumas yra išpirktas 23 500 vienetų tiražu (platininis albumas, 2006 m.).

Pristatydama naujo albumo programą Jurga su grupe surengė apie šimtą koncertų Lietuvoje ir du pasirodymus Latvijoje.

Šio albumo dainos „Laisvė“, „Nebijok“, „Saulė vandeny“, „Aukso pieva“, „Galbūt“ ir „Aš esu tiktai jei tu esi (radijo versija)“ 2005-2006 m. buvo radijo singlai.

Muzikos kritikai ir gerbėjai albumą sutiko dideliais komplimentais. „Lietuvos ryto“ priedas „Mes“ rašė: „Po Arinos nuostabaus balso, po Džordanos Butkutės popžvaigždiškos charizmos nauju įspūdingu veidu moteriškoje scenoje norėtųsi laikyti Jurgą Šeduikytę. Jos albumas „Aukso pieva“ nerealus. Taip reta, kai moteris šitaip kuria. Taip reta, kai moteris taip atvirai apdainuoja savo vidinį pasaulį. Ir taip reta, kai jis toks gražus“. (M. Mikutavičius, „Nykiame moterų būryje – šviesulys“, 2005 10 12, Nr. 237)

Didžiausios sėkmės sulaukė daina „Nebijok“ (aštuonios savaitės Nr.1 „Radiocentro“ „Lietuvos Top 20“; Nr.1 „Lietaus“, „Tau“, „FM99“, „Mažeikių aido“ radijo topuose; Nr.2 „M-1“ „Top 40“; populiariausia 2005 metų Lietuvos radijo daina; Nr.1 „Radiocentro“ 2005 metų tope, Nr.10 „M-1“ 2005 metų „Top 100“).

Titulinis albumo kūrinys „Aukso pieva“ taip pat buvo labai populiarus (Nr.3 „Radiocentro“ „Lietuvos Top 20“, Nr.3 „M-1“ „Top 40“; Nr.6 „M-1“ 2006 metų „Top 100“). Abi šios dainos atitinkamai tapo aukščiausias vietas radijo stoties „M-1“ metiniame „Top 100“ užėmusiais lietuviškais kūriniais  2005 m. ir 2006 m.

Daina „Nebijok“ yra išleista muzikos rinkiniuose „Radiocentras: Geriausios metų dainos 2005”, „Visų laikų Lietuvos radijo dainos 1926-2006“. Daina „Saulė vandeny“ yra išleista muzikos rinkinyje „Made in LT: The Best of Lithuanian Music (First Edition)“ (2007, M.P.3). Daina „Laisvė“ (su Eurika Masyte} pasirodė Prancūzijoje ir Belgijoje platinamame albume „Sound of Revolution – A Collection of Songs that Made the Iron Curtain Fall“ (2009 m.).

Radijo stotims pateikta dainos „Aš esu tiktai jei tu esi (radijo versija)“ skiriasi nuo tos, kuri įrašyta albume. Radijo versiją prodiusavo Igoris Kofas. 2010 m. ji pirmą kartą buvo išleista vinilo ir kompaktinėje plokštelėje „Prie žalio vandens“. Dar kelios dainos „Aš esu tiktai jei tu esi“ versijos buvo paskelbtos oficialioje Jurgos interneto svetainėje ir buvo suteikta galimybė jas parsisiųsti nemokamai.

2009 m. šv. Kalėdų išvakarėse interneto portale „Delfi“ buvo paskelbtas dainos „Aukso pieva“ erdvinis įrašas (garso režisierius Artūras Pugačiauskas). Šį įrašą buvo galima nemokamai parsisiųsti ir kūrinį išgirsti DTS CD 5.1 formate. Užfiksuota per 8 000 šios muzikinės bylos parsisiuntimų.

Albumo dainos 
 Aukso pieva – m., ž. Jurga; 4:03 
 Aš esu tiktai jei tu esi – m. Jurga, ž. Andrius Mamontovas; 4:03 
 Nebijok – m., ž. Jurga; 3:38  – Radiocentro muzikiniuose apdovanojimuose ir Bravo muzikiniuose apdovanojimuose pripažinta geriausia metų daina
 Trouble – m., ž. Jurga; 3:25
 Pilnatis – m. Jurga, ž. Andrius Mamontovas; 4:47
 Laisvė – m. Eurika Masytė, ž. Justinas Marcinkevičius; 4:13
 Kai pamirši tu mane – m., ž. Andrius Mamontovas; 3:43
 The longest day – m., ž. Jurga; 3:49
 Gėlių takai – m., ž. Jurga; 4:14
 Galbūt – m., ž. Jurga; 4:19
 Saulė vandeny – m., ž. Jurga; 5:16
 Vakar lijo čia – m., ž. Jurga; 3:19
 The longest day (Video)

Apdovanojimai ir pasiekimai 
 2006 m. Bravo muzikiniai apdovanojimai 2005: Geriausias albumas
 2006 m. Bravo muzikiniai apdovanojimai 2005: Geriausia atlikėja (Jurga)
 2006 m. Bravo muzikiniai apdovanojimai 2005: Geriausias debiutas
 2006 m. Radiocentro muzikiniai apdovanojimai: Geriausias albumas
 2006 m. Radiocentro muzikiniai apdovanojimai: Geriausia atlikėja (Jurga)
 2006 m. Radiocentro muzikiniai apdovanojimai: Geriausia daina (Nebijok)
 2005 m. Lietuvos radijas: Populiariausia metų daina (Nebijok)
 2006 m. „Pravda“ naujokų apdovanojimai: Geriausias muzikinis debiutas
 2006 m. „Pravda“ naujokų apdovanojimai: Geriausia naujoko daina (Nebijok)
 2006 m. Ore: Geriausias debiutas
 2006 m. Ore: Geriausia lietuviška daina (Nebijok)
 2005 m. M-1 Top 100 2005 m.: Populiariausia lietuviška daina (Nebijok)
 2006 m. M-1 Top 100 2006 m.: Populiariausia lietuviška daina (Aukso pieva)

Kiti leidimai 

2008 m. spalio mėnesį albumas perleistas su natų ir akordų knygute. Šiam leidimui muzikinį redagavimą ir notografiją atliko kompozitorius, choro dirigentas, pedagogas ir muzikantas Vaclovas Augustinas, gitaros akordų pozicijas pateikė gitaristas Romas Rainys. Albumas su natomis ir akordais išleistas 2 000 egzempliorių tiražu.

2010 m. spalio mėnesį albumų „Aukso pieva“ ir „Instrukcija“ pagrindu išleista vinilo plokštelė (525 vnt.), o kiek vėliau ir riboto tiražo (2 000 vnt.) kompaktinė plokštelė „Prie žalio vandens“, į kurias pateko šios albumo „Aukso pieva“ dainos: „Aukso pieva“, „Aš esu tiktai jei tu esi (radijo versija)“, „Nebijok“, „Galbūt“ ir „Saulė vandeny“.

Šaltiniai 

2005 albumai
Jurgos albumai
Debiutiniai albumai